MT Il-Ġurnal Uffiċjali ta’ l-Unjoni Ewropea C 215/3

Linji ta' Gwida dwar l-applikazzjoni ta' l-Artikolu 81 tat-Trattat KE għas-servizzi tat-trasport marittimu

Abbozz

(Test b'rilevanza għaż-ŻEE)

(2007/C 215/03)

1. Daħla

1. Dawn il-Linji ta' Gwida jistabbilixxu l-prinċipji li l-Kummissjoni tal-Komunitajiet Ewropej se timxi fuqhom meta tkun qed tiddefinixxi swieq u tevalwa l-ftehimiet ta' kooperazzjoni fis-setturi tas-servizzi ta' trasport marittimu li jkunu affettwati direttament bit-tibdil li ġab ir-Regolament tal-Kunsill (KE) Nru 1419/2006 tal-25 ta' Settembru 2006, li jħassar ir-Regolament tal-Kunsill (KEE) Nru 4056/1986 li jistipula regoli dettaljati dwar l-applikazzjoni ta' l-Artikoli 85 u 86 (li issa saru 81 u 82) tat-Trattat għat-trasport marittimu u li jemenda r-Regolament (KE) Nru 1/2003 fejn tidħol l-estensjoni ta' l-ambitu tiegħu sabiex ikun jinkludi l-kabutaġġ u s-servizzi internazzjonali tramp (1).

2. Huma intenzjonati li jgħinu lill-impriżi u l-assoċjazzjonijiet ta' impriżi li joperaw dawk is-servizzi lejn u/jew minn port jew portijiet fl-Unjoni Ewropea biex jevalwaw jekk il-ftehimiet tagħhom (2) humiex kumpatibbli ma' l-Artikolu 81 tat-Trattat li jistabbilixxi l-Komunitajiet Ewropej. Dawn il-Linji ta' Gwida ma japplikawx għal setturi oħra.

3. Ir-Regolament tal-Kunsill (KE) Nru 1419/2006 estenda l-firxa ta' l-applikazzjoni tar-Regolament tal-Kunsill (KE) Nru 1/2003 tas-16 ta' Diċembru 2002 dwar l-implimentazzjoni tar-regoli tal-kompetizzjoni stipulati fl-Artikoli 81 u 82 tat-Trattat (3), u r-Regolament tal-Kummissjoni (KE) Nru. 773/2004 tas-7 ta' April 2004 dwar it-tmexxija ta' proċeduri mill-Kummissjoni skond l-Artikolu 81 sa 82 tat-Trattat tal-KE (4), biex ikun jinkludi servizzi ta' kabutaġġ u ta' inġenji tramp. Sa mit-18 ta' Ottubru 2006, is-servizzi kollha tat-trasport marittimu huma soġġetti għall-qafas proċedurali li hu ġeneralment applikabbli.

4. Ir-Regolament (KE) Nru 1419/2006 ħassar ukoll ir-Regolament tal-Kunsill (KEE) Nru 4056/1986 tat-22 ta' Diċembru 1986 dwar l-applikazzjoni ta' l-Artikoli 85 u 86 (issa 81 u 82) tat-Trattat tal-KE għat-trasport marittimu (5) li kien fih l-eżenzjoni ta' kategorija tal-konferenza tal-liners li kienet tippermetti lil-linji tat-tbaħħir li jiltaqgħu fi ħdan konferenzi tal-liners li jiffissaw rati u kundizzjonijiet oħra tal-ġarr, peress li s-sistema tal-konferenzi ma kinitx għadha tissodisfa l-kriterji ta' l-Artikolu 81(3) tat-Trattat. It-tħassir ta' l-eżenżjoni ta' kategorija tidħol fis-seħħ fit-18 ta' Ottubru 2008. Wara dan, it-trasportaturi li joperaw is-servizzi lejn u/jew minn port(ijiet) fl-Unjoni Ewropea għandhom jieqfu mill-attivitajiet kollha tal-konferenzi tal-liners li huma kontra l-Artikolu 81 tat-Trattat. Dan huwa l-każ irrispettivament minn jekk ġuriżdizzjonijiet oħrajn jippermettux, b'mod espliċitu jew b'mod taċitu, l-iffissar tar-rati mill-konferenzi tal-bastimenti tal-linja jew minn ftehimiet ta' diskussjoni.

5. Dawn il-Linji ta' Gwida jikkomplementaw il-gwida li diġà nħarġet mill-Kummissjoni. Minħabba li s-servizzi tat-trasport marittimu huma kkaratterizzati minn ftehimiet ta' kooperazzjoni estensivi bejn it-trasportaturi kompetituri, il-Linji ta' Gwida dwar l-applikabbiltà ta' l-Artikolu 81 tat-Trattat KE għall-ftehimiet ta' kooperazzjoni orizzontali (il-Linji ta' Gwida dwar Kooperazzjoni Orizzontali) (6) u l-Linji ta' Gwida dwar l-applikazzjoni ta' l-Artikolu 81(3) tat-Trattat (7) għandhom rilevanza partikolari.

6. Ftehimiet ta' kooperazzjoni orizzontali fit-tbaħħir b'linji fejn tidħol il-provvista ta' servizzi konġunti huma koperti mir-Regolament tal-Kummissjoni (KE) Nru 823/2000 tad-19 ta' April 2000 dwar l-applikazzjoni ta' l-Artikolu 81(3) tat-Trattat lil ċerti kategoriji ta' ftehim, deċiżjonijiet u prattika miftiehma bejn kumpaniji ta' trasport bil-baħar (konsorzji) (8). Huwa jistipula l-kundizzjonijiet, skond l-Artikolu 81(3) tat-Trattat, li bihom il-projbizzjoni fl-Artikolu 81(1) tat-Trattat ma tapplikax għal ftehimiet bejn operaturi ta' inġenji tal-ġarr (konsorzji). Għandu jiġi rivedut wara t-tibdil li sar bir-Regolament (KE) Nru 1419/2006 (9).

7. Dawn il-Linji ta' Gwida huma bla ħsara għall-interpretazzjoni ta' l-Artikolu 81 tat-Trattat li jistgħu jagħtu l-Qorti tal-Ġustizzja jew il-Qorti tal-Prim'Istanza tal-Komunitajiet Ewropej. Il-prinċipji fil-Linji ta' Gwida għandhom jiġu applikati fid-dawl taċ-ċirkostanzi speċifiċi ta' kull każ.

8. Il-Kummissjoni għandha tapplika dawn il-Linji ta' Gwida għal perjodu inizjali ta' ħames snin.

2. Is-servizzi ta' trasport marittimu

2.1. L-Ambitu

9. Is-servizzi tal-bastimenti tal-linja, il-kabotaġġ u s-servizzi tal-bastimenti tramp huma s-setturi tat-trasport marittimu direttament affettwati mit-tibdil li sar mir-Regolament 1419/2006.

10. It-trasport bil-bastimenti tal-linja jinvolvi t-trasport tal-merkanzija, l-aktar permezz tal-kontejners, fuq bażi regolari lejn portijiet ta' rotta ġeografika partikolari, ġeneralment magħrufa bħala rotta kummerċjali. Karatteristiċi oħrajn ġenerali tat-trasport bil-bastimenti tal-linja huma li l-iskedi u d-dati tat-tluq huma rreklamati minn qabel u li s-servizzi huma disponibbli għal kwalunkwe utent tat-trasport. L-Artikolu 1.3(a) tar-Regolament (KEE) Nru 4056/86 jiddefinixxi 'servizzi bil-bastimenti tramp' bħala l-ġarr ta' oġġetti bil-grossa jew partijiet kbar f'bastiment mikri totalment jew parzjalment lil baħħar wieħed jew iżjed fuq il-bażi ta' vjaġġ jew l-iskeda taż-żmien jew xi forma oħra ta' kuntratt għal tbaħħir li m'huwiex skedat regolarment jew li m'huwiex reklamat regolarment meta r-rati tal-ġarr tal-merkanzija huma negozjati b'mod ħieles każ b'każ skond il-kondizzjonijiet tal-provista u tad-domanda; Huwa t-trasport mingħajr skeda ta' kommodità waħda li l-aktar jimla l-bastiment (10). Il-kabotaġġ jinvolvi l-provvista ta' servizzi tat-trasport marittimu, inklużi servizzi tramp u tal-linja, li jgħaqqdu żewġ portijiet jew aktar fl-istess Stat Membru (11). Għalkemm dawn il-Linji ta' Gwida mhumiex speċifikament dwar is-servizz ta' kabutaġġ, huma madanakollu japplikaw għal dawn is-servizzi safejn dawn ikunu pprovduti bħala jew servizzi marittimi ta' linja jew inkella servizzi tramp.

2.2. Effett fuq il-kummerċ bejn l-Istati Membri

11. L-Artikolu 81 tat-Trattat jgħodd għall-ftehimiet kollha li jistgħu jaffettwaw il-kummerċ bejn l-Istati Membri. Sabiex ikun hemm effett fuq il-kummeċ, għandu jkun possibbli li jkun previst bi grad ta' probabbiltà li huwa suffiċjenti fuq il-bażi ta' sett ta' fatturi oġġettivi ta' liġi jew ta' fatt li l-ftehim jew l-imġiba jista' jkollhom influwenza, diretta jew indiretta, attwali jew potenzjali, fuq it-tendenza tal-kummerċ bejn l-Istati Membri, li tista' tippreġudika r-realizzazzjoni ta' l-għan ta' suq komuni (12). Il-Kummissjoni ħarġet direzzjoni dwar kif se tapplika l-kunċett ta' effett fuq il-kummerċ fil-Linji ta' Gwida tagħha dwar il-kunċett ta' l-effett fuq il-kummerċ li jinsab fl-Artikoli 81 u 82 tat-Trattat (13).

12. Servizzi ta' trasport offerti minn operaturi ta' tbaħħir tal-linja u dawk fi grupp (pool) ħafna drabi jkunu ta' natura internazzjonali u jkunu jgħaqqdu lill-portijiet tal-Komunità ma' pajjiżi terzi u/jew ikunu jinvolvu l-esportazzjoni u l-importazzjoni bejn tnejn jew aktar Stati Membri (jiġifieri kummerċ intra-Komunitarju) (14). Fil-biċċa l-kbira tal-każijiet, dawn x'aktarx li jaffettwaw il-kummerċ bejn l-Istati Membri, fost affarijiet oħra, minħabba l-impatt li jkollhom fuq is-swieq tal-forniment ta' servizzi ta' trasport u servizzi intermedjarji (15).

13. L-effett fuq il-kummerċ bejn l-Istati Membri huwa ta' relevanza partikolari għas-servizzi ta' kabutaġġ marittimu peress li jiddetermina wkoll il-firxa ta' applikazzjoni ta' l-Artikolu 3 tar-Regolament (KE) Nru 1/2003 dwar l-implimentazzjoni tar-regoli dwar il-kompetizzjoni stabbiliti fl-Artikolu 81 tat-Trattat. Il-grad safejn dawn is-servizzi jistgħu jaffettwaw il-kummerċ bejn l-Istati Membri għandu jiġi evalwat f'kull każ għalih (16).

2.3. Is-suq relevanti

14. Sabiex jiġu stmati l-effetti ta' ftehim fuq il-kompetizzjoni għall-għanijiet ta' l-Artikolu 81 tat-Trattat, huwa meħtieġ li jiġu definiti s-suq rilevanti tal-prodott u s-suq jew swieq rilevanti ġeografiku. L-għan ewlieni tad-definizzjoni tas-suq huwa li jidentifika b'mod sistematiku l-limitazzjonijiet kompetittivi li tiffaċċja intrapriża. Gwida dwar din il-kwistjoni tista' tinsab fl-Avviż tal-Kummissjoni dwar id-definizzjoni tas-suq rilevanti għall-għanijiet tal-liġi tal-kompetizzjoni Komunitarja (17). Din il-gwida hija wkoll rilevanti għad-definizzjoni tas-suq fir-rigward tas-servizzi tat-trasport marittimu.

15. Is-suq rilevanti tal-prodott jinkludi dawk il-prodotti u/jew is-servizzi kollha li jitqiesu bħala li jistgħu jinbidlu ma' xulxin jew jistgħu jiġu sostitwiti bejniethom mill-konsumatur, minħabba l-karatteristiċi tal-prodotti, il-prezzijiet tagħhom u l-użu maħsub tagħhom (18). Is-suq ġeografiku relevanti jinkludi ż-żona fejn l-impriżi konċernati jkunu involuti fil-provvista jew domanda ta' prodotti jew servizzi, fejn il-kondizzjonijiet tal-kompetizzjoni ikunu omoġenji biżżejjed u li jistgħu jkunu distinti minn żoni ġirien peress li l-kondizzjonijiet ta' kompetizzjoni huma differenti f'dawk iż-żoni. (19) It-trasportaturi ma jistgħux ikollhom impatt sinjifikanti fuq il-kundizzjonijiet prevalenti tas-suq jekk il-klijenti ikunu f'pożizzjoni li jaqilbu għal fornituri oħrajn tas-servizzi, malajr, bħala reazzjoni għal tibdil żgħir u permanenti fil-prezz relattiv mingħajr ma jidħlu f'żjidiet addizzjonali sinjifikanti fl-ispejjeż jew fir-riskji (20).

2.3.1. It-trasport bil-bastimenti tal-linja

16. Is-servizzi tat-trasport bil-bastimenti tal-linja fil-kontejners ġew identifikati bħala s-suq rilevanti tal-prodott għat-trasport bil-bastimenti tal-linja f'bosta deċiżjonijiet tal-Kummissjoni u sentenzi tal-Qorti (21). Modi oħrajn tat-trasport ma ġewx inklużi fl-istess suq tas-servizzi għalkemm f'xi każijiet dawn is-servizzi jistgħu, b'mod limitat, jinbidlu bejniethom. Dan għaliex proporzjon sostanzjali mill-merkanzija li tinġarr bil-kontejners ma tistax faċilment tinqaleb għal modi oħrajn tat-trasport, bħal servizzi tat-trasport bl-ajru (22).

17. Jista' jkun xieraq taħt xi ċirkostanzi li jiġi definit suq tal-prodotti iżgħar, illimitat għal tip ta' prodott trasportat bil-baħar. Per eżempju, it-trasport tal-merkanzija li titħassar jista' jkun limitat għal kontejners refriġerati jew jinkludi t-trasport f'bastimenti refriġerati konvenzjonali (23). Filwaqt li huwa possibbli, f'ċirkostanzi eċċezzjonali, li ssir xi sostituzzjoni bejn it-trasport tal-merkanzija sfuża (break bulk) u dak bil-kontejners (24), jidher li ma hemm ebda tibdil fit-tul mill-kontejners għall-merkanzija sfuża. Għall-parti l-kbira tal-kategoriji ta' prodotti u utenti ta' prodotti fil-kontejners, it-trasport tal-merkanzija sfuża ma joffrix alternattiva raġonevoli għat-trasport bil-bastimenti tal-linja fil-kontejners (25). Ladarba l-merkanzija regolarment tibda titqiegħed fil-kontejners x'aktarx li qatt ma terġa' tiġi ttrasportata xi darb'oħra bħala merkanzija mhux fil-kontejners (26). It-trasport bil-bastimenti tal-linja fil-kontejners għalhekk huwa l-aktar soġġett għas-sostitwibbiltà f'direzzjoni waħda (27).

18. Is-suq rilevanti ġeografiku jikkonsisti fiż-żona fejn huma mibjugħa s-servizzi, ġeneralment varjetà ta' portijiet fuq kull naħa tas-servizz (28). Sa fejn hija kkonċernata l-parti Ewropea tas-servizz, sal-lum is-suq ġeografiku ġie identifkat bħala varjetà ta' portijiet fl-Ewropa ta' Fuq u/jew fil-Mediterran. Minħabba li s-servizzi tal-bastimenti tal-linja mill-Mediterran huma ftit li xejn sostitwibbli ghal dawk fil-portijiet fl-Ewropa ta' Fuq, dawn ġew identifikati bħala swieq separati (29).

2.3.2. Is-servizzi tramp

19. Il-Kummissjoni għadha m'applikatx l-Artikolu 81 tat-Trattat għall-bastimenti tramp. L-impriżi jistgħu jikkunsudraw l-elementi li ġejjin fl-evalwazzjoni tagħhom safejn dawn ikunu rilevanti għas-servizzi ta' tbaħħir tramp li huma jipprovdu.

L-elementi li għandhom jitqiesu meta jiġi ddeterminat is-suq rilevanti tal-prodott min-naħa tad-domanda (is-sostituzzjoni tad-domanda):

20. It-“termini ewlenin” ta' domanda individwali għat-trasport huma l-punt fejn tibda d-definizzjoni tas-swieq rilevanti ta' servizzi fil-bastimenti tramp għaliex dawn ġeneralment jidentifikaw l-elementi essenzjali (30) tar-rekwiżit tat-trasport in kwistjoni. Skond il-ħtiġiet speċifiċi ta' l-utenti tat-trasport ikun hemm bżonn li dawn jiġu mfassla minn elementi negozjabbli u mhux negozjabbli. Ladarba jiġi identifikat element negozjabbli tat-termini ewlenin, per eżempju, it-tip jew id-daqs tal-bastiment, jista' jindika per eżempju li s-suq rilevanti fir-rigward ta' dan l-element speċifiku huwa akbar minn dak li huwa stabbilit fir-rekwiżit inizzjali għat-trasport.

21. In-natura tas-servizz fil-bastimenti tramp tista' tkun differenti u hemm varjetà ta' kuntratti tat-trasport. Għalhekk jista' jkun meħtieġ li jiġi aċċertat jekk in-naħa tad-domanda tqisx li s-servizz provdut taħt kuntratti tal-kiri biż-żmien, kuntratti tal-kiri skond il-vjaġġ u l-kuntratti ta' kiri ta' bastiment (CoAs — contracts of affreightment) humiex sostitwibbli. Jekk dan huwa l-każ jistgħu jappartjenu għall-istess suq rilevanti.

L-elementi li għandhom jitqiesu meta jiġi ddeterminat is-suq rilevanti tal-prodott min-naħa tal-provvista (is-sostituzzjoni tal-provvista)

22. Il-kundizzjonijiet fiżiċi u tekniċi tal-merkanzija li għandha tinġarr u t-tip ta' bastiment jipprovdu l-ewwel indikazzjonijiet dwar is-suq rilevanti min-naħa tal-provvista (31). Jekk il-bastimenti jistgħux jiġu aġġustati biex jittrasportaw merkanzija differenti bi spejjeż negliġibbli u fi żmien qasir (32), il-fornituri tas-servizzi bil-bastimenti tramp jistgħu jikkompetu għat-trasport ta' bosta tipi ta' merkanzija. F'dawn iċ-ċirkostanzi, is-suq rilevanti jinkludi aktar minn tip wieħed ta' merkanzija.

23. Iżda, hemm għadd ta' tipi ta' bastimenti li huma adattati teknikament u/jew mibnija speċjalment biex jipprovdu servizzi tat-trasport speċjalizzati. Għalkemm il-bastimenti speċjalizzati jistgħu wkoll jittrasportaw tipi oħrajn ta' merkanzija, ġeneralment għandhom żvantaġġ kompetittiv. L-abbiltà tal-fornituri tas-servizzi speċjalizzati li jikkompetu fi swieq oħrajn tista', għalhekk, tkun limitata.

24. It-tipi ta' bastimenti huma normalment sottodiviżi f'għadd ta' daqsijiet industrijali standard (33). F'kundizzjonijiet normali tas-suq, minħabba ekonomiji ta' skala konsiderevoli, servizz b'nuqqas ta' tqabbil sinifikanti bejn il-volum ta' merkanzija u d-daqs tal-bastiment ma jidhirx li jista' joffri rata kompetittiva ta' trasport. Barra minn dan, is-sostitwibbiltà ta' daqsijiet ta' bastimenti jista' jkun limitat minħabba limitazzjonijiet ta' fond tal-baħar fil-portijiet u l-kanali. B'mod ġenerali, għalhekk, is-sostitwibbiltà ta' daqsijiet differenti ta' inġenji trid tkun evalwata sabiex jiġi aċċertat jekk kull daqs ta' inġenji jikkostitwixxix suq rilevanti separat.

25. L-eżistenza ta' katini ta' sostituzzjoni bejn id-daqsijiet tal-bastimenti fis-servizzi tal-bastimenti tramp għandha wkoll titqies. F'xi swieq tas-servizzi tal-bastimenti tramp, id-daqsijiet tal-bastimenti fl-estremi tas-suq mhumiex direttament sostitwibbli. L-effetti tas-sostituzzjoni f'katina jistgħu madankollu jillimitaw il-prezzijiet fl-estremi u jwasslu għall-inklużjoni tagħhom f'definizzjoni tas-suq usa'.

26. F'ċerti swieq tat-tbaħħir tramp, trid tingħata kunsiderazzjoni għal jekk l-inġenji jistgħux jitqiesu bħala captive capacity u m'għandhomx jittieħdu f'kunsiderazzjoni fl-evalwazzjoni tas-suq rilevanti.

27. Fatturi oħrajn bħal kemm hu ta' min jorbot fuqu l-fornitur tas-servizzi, is-sigurtà, is-sikurezza u r-rekwiżiti regolatorji jistgħu jinfluwenzaw is-sostitwibbiltà tal-provvista u tad-domanda, per eżempju ir-rekwiżit ta' qoxra doppja għal tankers fl-ilmijiet tal-Komunità.

Dimensjoni ġeografika

28. Ir-rekwiżiti tat-trasport normalment jinkludu elementi ġeografiċi bħall-portijiet jew ir-reġjuni tat-tagħbija u tal-ħatt. Dawn il-portijiet jipprovdu l-ewwel orjentazzjoni għad-definizzjoni tas-suq rilevanti ġeografiku min-naħa tad-domanda.

29. Fit-trasport bil-bastimenti tramp, il-portijiet ġeneralment huma sostitwibbli min-naħa tal-provvista għaliex is-servizzi mhumiex skedati iżda jirrispondu għal domanda speċifika. Is-sostitwibbiltà tal-portijiet tista' tkun limitata minn restrizzjonijiet dwar il-mobbiltà tal-bastimenti bħal restrizzjonijiet fit-terminals u tal-fond jew standards ambjentali għal tipi partikolari ta' bastimenti f'xi portijiet jew reġjuni.

30. Il-pożizzjonar mill-ġdid tal-bastimenti, il-vjaġġi vojta u l-iżbilanċi kummerċjali għandhom jitqiesu għad-delineazzjoni tas-swieq ġeografiċi rilevanti. Xi swieq ġeografiċi jistgħu jiġi definiti biss fuq bażi direzzjonali, jew ikunu biss temporanji, per eżempju meta l-kundizzjonijiet klimatiċi jew il-perjodi tal-ħsad perjodikament jaffettwaw id-domanda għat-trasport ta' merkanzija partikolari.

2.4. Kalkolu tal-partijiet tas-suq

31. Fit-tbaħħir tal-linja, id-data dwar il-volum u/jew il-kapaċità ġew identifikati bħala l-bażi għall-kalkolu ta' l-ishma tas-suq f'diversi deċiżjonijiet tal-Kumissjoni u sentenzi tal-Qorti (34).

32. Fis-swieq tal-bastimenti tramp, il-fornituri tas-servizzi jikkompetu għall-għotja tal-kuntratti tat-trasport, jiġifieri jbiegħu l-vjaġġi. Skond is-servizzi speċifiċi in kwistjoni, id-data varja tista' tippermetti lill-operaturi jikkalkulaw l-ishma annwali tas-suq tagħhom (35), pereżempju: (a) l-għadd tal-vjaġġi; (b) il-volum tal-partijiet jew is-sehem tal-valur tat-trasport totali ta' merkanzija speċifika; (ċ) sehem il-partijiet fis-suq ta' kuntratti time charter; (d) data dwar in-negozjati tal-kuntratti tal-partijiet; (e) l-ishma tal-kapaċità tal-partijiet fil-flotta rilevanti (skond it-tip ta' bastiment u d-daqs tiegħu) (36).

3. Il-ftehimiet orizzontali fis-settur tat-trasport marittimu

33. Il-ftehimiet tal-kooperazzjoni huma karatteristika komuni tas-swieq tat-trasport marittimu. Meta wieħed jikkunsidra li dawn il-ftehimiet jistgħu isiru bejn kompetituri reali jew potenzjali, u jistgħu ikunu ta' dannu għall-parametri tal-kompetizzjoni, l-impriżi jridu joqogħdu attenti ħafna biex jaraw li jkunu konformi mar-regolamenti tal-kompetizzjoni. Fis-swieq tas-servizzi, bħal ma hu t-trasport marittimu, l-elementi li ġejjin huma partikolarment rilevanti sabiex ikun imkejjel l-effett li ftehim jista' jkollu fis-suq rilevanti: il-prezzijiet, l-ispejjeż, il-kwalità, il-frekwenza u d-differenzjazzjoni tas-servizz ipprovdut, l-innovazzjoni, it-tiswieq u l-kummerċjalizzazzjoni tas-servizz.

34. Tliet kwistjonijiet għandhom rilevanza partikolari għas-servizzi koperti minn dawn il-Linji ta' Gwida: il-ftehimiet tekniċi, l-iskambji ta' l-informazzjoni u l-pools.

3.1. Akkordji tekniċi

35. Xi tipi ta' ftehimiet tekniċi jistgħu ma jaqgħux taħt il-projbizzjoni stabbilita fl-Artikolu 81 tat-Trattat minħabba li ma jirrestrinġux il-kompetizzjoni. Dan huwa l-każ, per eżempju, tal-ftehimiet orizzontali li l-għan u l-effett uniku tagħhom huwa li jimplimentaw titjib tekniku jew li jiksbu l-kooperazzjoni teknika. Il-ftehimiet relatati ma' l-implimentazzjoni ta' l-istandards ambjentali jistgħu wkoll jitqiesu li jaqgħu f'din il-kategorija. Il-ftehimiet bejn il-kompetituri relatati mal-prezz, il-kapaċità, jew parametri oħrajn tal-kompetizzjoni bħala prinċipju ma jaqgħux taħt din il-kategorija (37).

3.2. L-iskambji ta' informazzjoni bejn il-kompetituri fit-trasport bil-bastimenti tal-linja

36. Sistema ta' skambju ta' informazzjoni timplika arranġament fuq il-bażi ta' liema l-intrapriżi jaqsmu l-informazzjoni bejniethom jew jipprovduha lil aġenzija komuni responsabbli biex tiċċentralizzaha, tiġborha u tipproċessaha qabel ma troddha lill-parteċipanti fil-forma u fil-frekwenza miftiehma.

37. Hija prattika komuni f'bosta industriji li l-istatistika aggregata u l-informazzjoni ġenerali dwar is-suq jinġabru, jiġu skambjati u ppubblikati. Din l-informazzjoni tas-suq ippubblikata hija mezz tajjeb biex tiżdied it-trasparenza fis-suq u l-għarfien tal-klijenti, u għahekk tista' toħloq l-effiċjenza. Iżda, l-iskambju ta' data kummerċjalment sensittiva u individwalizzata jista' taħt xi ċirkostanzi jikser l-Artikolu 81 tat-Trattat. Dawn il-Linji ta' Gwida huma maħsuba biex jgħinu lill-fornituri tas-servizzi tal-linja marittimi jivvalutaw jekk dawn l-iskambji jiksrux ir-regoli tal-kompetizzjoni.

38. Fis-settur tal-bastimenti tal-linja, l-iskambju ta' l-informazzjoni bejn linji tat-tbaħħir li jkunu jagħmlu sehem minn consortia tat-tbaħħir li potenzjalment jaqgħu taħt l-Artikolu 81(1) tat-Trattat jistgħu, sa dak il-punt li jkunu anċillari, u meħtieġa, għall-operazzjoni konġunta ta' servizzi ta' trasport tal-linja u l-forom l-oħra ta' kooperazzjoni koperti mill-eżenzjoni ta' kategorija fir-Regolament tal-Kummissjoni (KE) Nru 823/2000 (38) jew irrispettivament u barra l-ambitu ta' l-eżenzjoni ta' kategorija, jekk u sal-punt li jkunu jistgħu jiġu ġġustifikati individwalment abbażi ta' l-Artikolu 81 tat-Trattat.

3.2.1. In ġenerali:

39. Fl-evalwazzjoni tas-sistemi ta' l-iskambju ta' l-informazzjoni taħt il-liġi tal-kompetizzjoni tal-Komunità, għandhom isiru d-distinzjonijiet li ġejjin.

40. L-iskambju ta' l-informazzjoni jista' jkun mekkaniżmu li jiffaċilita l-implimentazzjoni ta' prattika anti-kompetittiva, bħall-monitoraġġ tal-konformità ma' kartell. Fejn skambju ta' informazzjoni jkun anċillari għal prattika anti-kompetittiva, l-evalwazzjoni tiegħu għandha ssir flimkien ma' evalwazzjoni ta' dik il-prattika. Dawn il-Linji ta' Gwida ma jindirizzawx skambji ta' informazzjoni bħal din.

41. Madankollu, skambju ta' informazzjoni jista' minnu nnifsu jikkostitwixxi ksur ta' l-Artikolu 81 tat-Trattat. Din is-sitwazzjoni tqum meta l-iskambju ta' informazzjoni jnaqqas jew ineħħi l-livell ta' inċertezza dwar l-operazzjoni tas-suq in kwistjoni, bir-riżultat li l-kompetizzjoni bejn l-intrapriżi hija ristretta (39).

42. Fejn hemm suq tassew kompetittiv, it-trasparenza bejn in-negozjanti x'aktarx twassal għall-intensifikazzjoni tal-kompetizzjoni bejn il-provdituri (40). Barra minn dan, fil-ġurisprudenza huwa stabbilit li l-Artikolu 81 tat-Trattat ma jipprojbix lill-impriżi li jadattaw irwieħom b'mod intelliġenti għall-imġieba eżistenti jew antiċipata tal-kompetituri (41).

43. Kull operatur ekonomiku għandu madankollu jiddetermina b'mod awtonomu l-politika li bi ħsiebu jsegwi fis-suq. Għalhekk, l-intrapriżi huma preklużi minn kuntatti diretti jew indiretti ma' operaturi oħrajn li jinfluwenzaw l-imġieba ta' kompetitur jew jiżvelaw l-inġieba (intenzjonata) tagħhom stess jekk l-għan jew l-effett ta' dawk il-kuntatti huwa li jagħtu lok għal kundizzjonijiet tal-kompetizzjoni li ma jikkorrispondux għall-kundizzjonijiet normali tas-suq ikkonċernat, filwaqt li titqies in-natura tal-prodotti jew tas-servizzi provduti, id-daqs u l-għadd ta' l-intrapriżi u l-volum tas-suq (42).

44. Il-ġurisprudenza tal-Qrati Komunitarji tipprovdi xi gwida ġenerali fl-eżaminazzjoni ta' l-effetti probabbli ta' skambju ta' informazzjoni. Il-Qorti sabet li, f'suq oligopolistiku ikkonċentrat ħafna, li fih il-kompetizzjonijiet tkun diġà mnaqqsa sew, l-iskambju ta' informazzjoni preċiża dwar il-bejgħ individwali ta' spiss bejn il-kompetituri ewlenin, bl-esklużjoni ta' fornituri oħra u ta' konsumaturi, x'aktarx li jtellfu b'mod sostanzjali l-kompetizzjoni li teżisti bejn il-kummerċjanti. F'ċirkustanzi bħal dawn, l-iskambju, fuq bażi regolari u frekwenti, ta' informazzjoni dwar l-operat tas-suq għandha l-effett li perjodikament tiżvela lill-kompetituri kollha l-pożizzjonijiet fis-suq u l-istrateġiji tal-kompetituri individwali varji (43) Il-Qorti tal-Ġustizzja sabet ukoll li sistema ta' skambju ta' informazzjoni tista' tikkostitwixxi ksur tar-regoli tal-kompetizzjoni wkoll meta s-suq mhuwiex ikkonċentrat ħafna iżda hemm tnaqqis ta' l-awtonomija ta' l-intrapriżi li jieħdu d-deċiżjonijiet li jirriżulta mill-pressjoni matul diskussjonijiet sussegwenti mal-kompetituri (44). B'kuntrast ma' dan, il-Qorti sabet li sistema ta' tħabbir tal-prezzijiet kull tliet xhur li ma tnaqqasx in-nuqqas ta' ċertezza ta' kull impriża dwar l-attitudni futura tal-kompetituri tagħha ma tikkostitwixxix ksir ta' l-Artikolu 81(1) tat-Trattat (45).

45. Isegwi li l-effetti attwali jew potenzjali ta' skambju ta' informazzjoni għandhom jitqiesu f'kull każ għalih għaliex ir-riżultati ta' l-evalwazzjoni jiddependu fuq kombinazzjoni ta' fatturi, kull wieħed speċifiku għal każ individwali. L-istruttura tas-suq fejn isir l-iskambju u l-karatteristiċi ta' l-iskambju ta' informazzjoni huma ż-żewġ elementi ewlenin li teżamina l-Kummissjoni meta tevalwa skambju ta' informazzjoni. L-evalwazzjoni għandha wkoll tqis l-effetti potenzjali li jista' jkollu l-iskambju ta' informazzjoni fis-suq imqabbel mas-sitwazzjoni kompetittiva li tirriżulta fin-nuqqas tal-ftehim dwar l-iskambju ta' informazzjoni (46). Biex jaqa' taħt l-Artikolu 81(1) KE, l-iskambju għandu jkollu impatt apprezzabbli negattiv fuq il-parametri tal-kompetizzjoni (47).

46. Il-gwida hawn taħt hija relatata ma' l-analiżi ta' restrizzjoni tal-kompetizzjoni taħt l-Artikolu 81(1) KE. Il-gwida dwar l-applikazzjoni ta' l-Artikolu 81(3) KE tinsab fl-avviż ġenerali dwar is-suġġett (48).

3.2.2. L-istruttura tas-suq

47. Il-livell ta' konċentrazzjoni u l-istruttura tal-provvista u tad-domanda f'suq partikolari huma kwistjonijiet ewlenin meta wieħed iqis jekk skambju jaqax taħt l-ambitu ta' l-Artikolu 81(1) KE (49).

48. Il-livell ta' konċentrazzjoni huwa rilevanti b'mod partikolari peress li fi swieq oligopolistiċi kkonċentrati ħafna (50), aktar huwa probabbli li jseħħu l-effetti restrittivi u aktar huwa probabbli li jkunu sostenibbli milli fi swieq frammentati. It-trasparenza akbar f'suq konċentrat tista' ssaħħaħ l-interdipendenza tad-ditti u tnaqqas l-intensità tal-kompetizzjoni (51).

49. L-istruttura tal-provvista u tad-domanda hija importanti wkoll, b'mod partikolari l-għadd ta' operaturi li jikkompetu u s-simmetrija u l-istabbiltà ta' l-ishma tagħhom fis-suq u l-eżistenza ta' xi konnessjonijiet strutturali bejn il-kompetituri (52).Il-Kummissjoni tista' wkoll tanalizza fatturi oħrajn bħall-omoġeneità tas-servizzi u t-trasparenza ġenerali fis-suq.

3.2.3. Il-karatteristiċi ta' l-informazzjoni skambjata

50. L-iskambju ta' l-informazzjoni li diġà hija miftuħa għall-pubbliku ma jikkostitwixxix ksur ta' l-Artikolu 81(1) tat-Trattat (53). Iżda huwa importanti li jiġi stabbilit jekk l-iskambju ta' l-informazzjoni jtejjibx u/jew jikkombinax l-informazzjoni disponibbli pubblikament ma' informazzjoni oħra li tagħmel lill-informazzjoni kkombinata kummerċjalment sensittiva u l-iskambju tagħha potenzjalment tirrestrinġi l-kompetizzjoni.

51. L-informazzjoni li mhijiex storika u li hija relatata għall-parameteri tal-kompetizzjoni, bħall-prezz jew kapaċità, titqies ta' sensittività kummerċjali. L-iskambju ta' din id-data bejn il-kompetituri għandha probabbiltà akbar li tinqabad mill-Artikolu 81(1) tat-Trattat mill-iskambju ta' informazzjoni li hija kummerċjalment inqas sensittiva.

52. L-informazzjoni tista' tkun individwali jew aggregata. Id-data individwali għandha x'taqsam ma' intrapriża nominata jew identifikabbli. Id-data aggregata tgħaqqad id-data minn għadd suffiċjenti ta' intrapriżi indipendenti li jrendi l-għarfien ta' data individwali impossibbli. L-iskambju ta' informazzjoni individwali skambjata bejn il-kompetituri x'aktarx taqa' taħt l-Artikolu 81(1) tat-Trattat (54), b'mod partikolari meta hija relatata ma' data kummerċjalment sensittiva. L-iskambju ta' informazzjoni aggregata, bħala prinċipju ma taqax taħt l-Artikolu 81(1) tat-Trattat. Il-Kummissjoni tagħti attenzjoni partikolari għal-livell ta' aggregazzjoni. Trid tkun tali li l-informazzjoni ma tkunx tista' tiġi diżaggregata b'mod li l-impriżi jkunu jistgħu direttament jew indirettament jidentifikaw l-istrateġiji kompetittivi tal-kompetituri tagħhom.

53. L-età tad-data u l-perjodu li għandha x'taqsam miegħu huma wkoll fatturi importanti. Id-data tista' tkun storika, riċenti jew futura. L-iskambju ta' informazzjoni storika ġeneralment ma jitqiesx li huwa taħt l-Artikolu 81(1) tat-Trattat għaliex ma jistax ikollu impatt reali fuq l-imġieba futura ta' l-intrapriża. Fil-passat, il-Kummissjoni qieset informazzjoni ta' aktar minn sena ilu bħala storika (55) filwaqt li informazzjoni inqas antika minn sena ġiet meqjusa bħala riċenti (56). In-natura storika jew riċenti ta' l-informazzjoni għandha tiġi evalwata b'xi flessibbiltà filwaqt li jitqies l-grad sa fejn id-data ma tibqax aktar valida għas-suq rilevanti. Id-data futura għandha x'taqsam mal-perspettiva ta' intrapriża ta' kif se jiżviluppa s-suq jew l-istrateġija li bi ħsiebha ssegwi f'dak is-suq. B'mod partikolari l-iskambju ta' data futura x'aktarx ikun problematiku, speċjalment meta għandu x'jaqsam ma' prezzijiet jew produzzjoni. Tista' tiżvela l-istrateġija kummerċjali li bi ħsiebha tadotta intrapriża fis-suq. Meta tagħmel dan, hija tista' tnaqqas b'mod apprezzabbli l-kompetittività bejn il-partijiet fl-iskambju u għalhekk tista' potenzjalment tirrestrinġi l-kompetizzjoni.

54. Il-frekwenza ta' l-iskambju għandha titqies ukoll. Aktar ma tkun skambjata ta' spiss id-data, aktar malajr ikunu jistgħu jirreaġixxu l-kompetituri. Dan jiffaċilita r-ritaljazzjoni u fl-aħħar mill-aħħar inaqqas l-inċentiva biex jinbdew azzjonijiet kompetittivi fis-suq. Dik li tissejjaħ kompetizzjoni moħbija tista' tiġi ristretta.

55. Fit-tbaħħir tal-linja, pereżempju, l-iskambju ta' data storika dwar il-volum u l-kapaċità, anki fuq bażi diżaggregata, probbabbilment ma jkunux ta' restrizzjoni fuq il-kompetizzjoni; data tista' tiġi kkunsidrata bħala storika jew le skond l-effett li l-pubblikazzjoni tagħha jista' probbabilment ikollha fis-suq relevanti. Iż-żmien meta d-data ssir storika x'akarx li jkun iqsar jekk id-data tkun aggregata aktar milli jekk tkun individwali. Simili għal dan, l-iskambju ta' data reċenti dwar il-volum u dwar il-kapaċità x'aktarx ma jirrestrinġix il-kompetizzjoni jekk id-data tkun aggregata sa livell xieraq b'tali mod li t-tranżazzjonijiet ta' utenti jew trasportaturi individwali ma jkunux jistgħu jiġu identifikati direttament jew indirettament.

56. Bil-maqlub, għandha tintuża attenzjoni meta jiġu stmati l-iskambji tal-previżjonijiet tal-kapaċità li ma jkunux ibbażati fuq data li tkun disponibbli għall-pubbliku in ġeneerali, ukoll fil-forma aggregata, b'mod speċjali meta sseħħ fi swieq konċentrati. Fis-swieq tal-bastimenti tal-linja, id-data dwar il-kapaċità hija l-parametru ewlieni biex l-imġieba kompetittiva tiġi kkoordinata u għandha effett dirett fuq il-prezzijiet. Il-previżjonijiet dwar il-kapaċità aggregata li jindikaw f'liema rotot kummerċjali se tintuża l-kapaċità jistgħu jkunu antikompetittivi sal-grad li jistgħu jwasslu għall-adozzjoni ta' politika komuni minn bosta trasportaturi jew minnhom kollha u jirriżultaw fil-proviżjon ta' servizzi bi prezzijiet ogħla mill-prezzijiet kompetittivi. Ukoll hemm riskju li d-data tiġi diżaggregata għaliex tista' tiġi kkombinata ma' dikjarazzjonijiet individwali minn trasportaturi tal-linja. Dan jippermetti lill-intrapriżi jidentifikaw il-pożizzjonijiet tas-suq u l-istrateġiji tal-kompetituri.

57. Fit-tbaħħir tal-linja, indiċi tal-prezzijiet juri l-movimenti medji tal-prezzijiet għat-trasportazzjoni ta' container bil-baħar. Indiċi tal-prezzijiet ibbażat fuq data tal-prezzijiet aggregata b'mod xieraq mhux probabbli li jkun jikser l-Artikolu 81(1) tat-Trattat, sakemm il-livell ta' aggregazzjoni jkun tali li l-informazzjoni ma tkunx tista' tiġi diżaggregata b'mod li l-impriżi jkunu jistgħu direttament jew indirettament jidentifikaw l-istrateġiji kompetittivi tal-kompetituri tagħhom. Jekk indiċi tal-prezzijiet għandu l-effett li jnaqqas l-inċertezza tal-kumpaniji dwar l-attitudni futur tal-kompetituri, dan ikun imur kontra l-Artikolu 81(1) tat-Trattat. Meta wieħed jevalwa l-effett probabbli ta' indiċi tal-prezzijiet bħal dan fuq suq rilevanti partikolari, għandu jittieħed kont tal-livell ta' aggregazzjoni tad-data u n-natura storika jew riċenti tiegħu, u l-frekwenza li biha l-indiċi jkun ppubblikat. Huwa wkoll importanti li wieħed jevalwa l-elementi individwali kollha ta' kull skema ta' skambju ta' informazzjoni, sabiex jittieħed kont ta' l-interazzjonijiet potenzjali, pereżempju bejn skambju ta' kapaċità u ta' data dwar il-volum fuq naħa, u ta' indiċi tal-prezzijiet fuq oħra.

58. Skambju ta' informazzjoni bejn il-kumpaniji li jirrestrinġi l-kompetizzjoni jista' madanakollu joħloq l-effiċjenzi, bħal pereżempju, ippjanar aħjar ta' l-investimenti u użu aktar effiċjenti tal-kapaċità. Benefiċċji ta' dan it-tip li jgħinu l-kompetizzjoni jridu jingħaddu lill-konsumaturi u mkejjla kontra l-effetti anti-kompetittivi ta' l-iskambju ta' l-informazzjoni fil-qafas ta' l-Artikolu 81(3) tat-Trattat. F'dan il-kuntest, huwa importanti li wieħed jinnota li waħda mill-kundizzjonijiet ta' l-Artikolu 81(3) tat-Trattat hija li l-konsumaturi għandhom jirċievu sehem ġust mil-benefiċċji iġġenerati mill-ftehim restrittiv. Jekk l-erba' kundizzjonijiet kumulattivi kollha imfissra fl-Artikolu 81(3) tat-Trattat jitwettqu, il-projbizzjoni ta' l-Artikolu 81(1) tat-Trattat ma tkunx tapplika (57).

3.2.4. Id-disponibbiltà ta' l-informazzjoni u l-istruttura istituzzjonali

59. Aktar ma' l-informazzjoni tiġi mqassma mal-klijenti, inqas hemm probabbiltà li tkun problematika. Jekk it-trasparenza tas-suq titjieb għall-benefiċċju tal-fornituri biss, tista' ċċaħħad lill-konsumaturi milli jiksbu l-vantaġġ ta' “kompetizzjoni moħbija” akbar. L-iskambju bejn il-fornituri biss jista' wkoll jikkostitwixxi ostakolu għad-dħul.

60. Fit-trasport bil-bastimenti tal-linja, per eżempju, il-laqgħat bejn it-trasportaturi biss li jsiru biex tiġi diskussa d-data riċenti u dettaljata jiksru l-Artikolu 81(1) tat-Trattat fejn jeliminaw il-kompetittività bejn il-partijiet fl-iskambju. F'dan il-każ, il-parteċipanti fl-iskambju ikunu jridu juru li dan iwettaq l-erba' kundizzjonijiet kumulattivi ta' l-Artikolu 81(3) tat-Trattat. Trid issir distinzjoni bejn din is-sitwazzjoni u d-diskussjonijiet li jsiru b'mod leġittimu fi ħdan assoċjazzjoni kummerċjali, pereżempju, fuq il-bażi ta' informazzjoni dwar is-suq li tkun disponibbli għall-pubbliku, jew fuq standards tekniċi u ambjentali.

3.3. Ftehimiet ta' pooling fit-trasport bil-bastimenti tramp

61. Il-forma l-aktar rikurrenti tal-kooperazzjoni fis-settur tat-trasport bil-bastimenti tramp hija l-pooling tal-bastimenti. Ma hemm ebda mudell universali għal pooling. Iżda xi karatteristiċi jidhru li huma komuni għall-puls kollha fit-taqsimiet differenti tas-suq kif stabbilit hawn taħt.

62. Pooling standard tal-bastimenti tiġbor flimkien għadd ta' bastimenti simili (58) bi proprjetarji differenti u mħaddma taħt amministrazzjoni waħda. Maniġer ta' pool normalment huwa responsabbli għall-amministrazzjoni kummerċjali (eż., marketing konġunt (59), li jinnegozja r-rati tat-trasport u jiċċentralizza d-dħul u l-ispejjeż tal-vjaġġi (60) u l-operazzjoni kummerċjali (l-ippjanar ta' movimenti tal-bastimenti u l-istruzzjoni lill-bastimenti, li jaħtar lill-aġenti fil-portijiet, li jżomm lill-klijenti aġġornati, li joħroġ il-fatturi tat-trasport, li jordna l-bunkers, li jiġbor id-dħul tal-bastimenti u jqassmu taħt sistema ta' medja ta' fatturi miftiehma minn qabel eċċ). Il-maniġer tal-pool spiss jaġixxi taħt is-superviżjoni ta' kumitat ġenerali eżekuttiv li jirrappreżenta l-proprjetarji tal-bastimenti. L-operat tekniku tal-bastimenti jibqa' taħt ir-responsabbiltà ta' kull proprjetarju (sigurtà, ekwipaġġ, tiswija, mantenuzzjoni, eċċ.). Għalkemm ibiegħu s-servizzi tagħhom flimkien, il-membri tal-pul iwettqu s-servizzi individwalment.

63. Isegwi minn din id-deskrizzjoni li l-karatteristika ewlenija tal-pools standard tat-trasport bil-baħar hija l-bejgħ konġunt, flimkien ma' xi karatteristiċi tal-produzzjoni konġunta. Il-gwida kemm fuq il-bejgħ konġunt, bħala varjant ta' ftehim ta' kummerċjalizzazzjoni konġunta, u l-produzzjoni konġunta fil-Linji ta' Gwida tal-Kummissjoni dwar l-applikabbiltà ta' l-Artikolu 81 tat-Trattat għal ftehimiet ta' koperazzjoni orizzontali, (61) għalhekk hija rilevanti. Iżda minħabba l-varjazzjoni fil-karatteristiċi tal-pools, kull pool għandu jiġi analizzat għalih biex jiġi determinat jekk jaqax taħt l-Artikolu 81(1) tat-Trattat u, f'dak il-każ, jekk jilħaqx l-erba' kondizzjonijiet kumulattivi ta' l-Artikolu 81(3) tat-Trattat.

64. Pools li jkunu jaqgħu taħt il-firxa ta' l-applikazzjoni tar-Regolamenti tal-Kunsill (KE) Nru 139/2004 (62) peress li jkunu maħluqa bħala operazzjoni konġunta li topera fuq bażi dewwiema l-funzjonijiet kollha ta' entità ekonomika awtonima (l-hekk imsejħa operazzjonijiet konġunti full-function, ara l-Art. 3(4) tar-Regolament (KE) Nru 139/2004) mhumiex affettwati direttament bit-tibdil li ġab ir-Regolament (KE) Nru 1419/2006. Wieħed jista' jieħu direzzjoni dwar il-kwistjonijiet rilevanti, fost oħrajn, fl-Avviż Ġuriżdizzjonali Konsolidat tal-Kummissjoni skond ir-Regolament (KE) Nru 139/2004 dwar il-kontroll ta' konċentrazzjonijiet bejn l-impriżi (63). Safejn il-pools ikollhom bħala l-għan jew l-effett tagħhom il-koordinazzjoni ta' l-imġieba kompetittiva tal-kumpaniji li huma mnissla minnhom, il-koordinazzjoni għandha tkun evalwata skond il-kriterji ta' l-Artikolu 81(1) u (3) KE, bil-ħsieb li jiġi stabbilit jekk l-operazzjoni hija kompatibbli mas-suq komuni jew le (64).

3.3.1. Pools li ma jaqgħux taħt l-Artikolu 81(1) KE

65. Il-ftehimiet ta' pool ma jaqgħux taħt il-projbizzjoni ta' l-Artikolu 81 (1) tat-Trattat jekk il-parteċipanti fil-pool ma jkunux kompetituri attwali jew potenzjali, jew huma kumpaniji li jikkompetu li ma jistgħu bl-ebda mod jipprovdu s-servizz(i) provdut(i) mill-ftehim individwalment. Dan ikun il-każ, per eżempju, fejn żewġ proprjetarji ta' bastimenti jew aktar jistabbilixxu pool tat-trasport bil-bastimenti għall-iskop uniku li jagħmlu offerti għal u jipprovdu CoAs li għalihom bħala operaturi individwali ma jistgħux jagħmlu offerti li jirnexxu jew li ma jistgħux iwettqu waħedhom. Fil-prattika, madankollu, il-pools jistgħu spiss ma jassenjawx il-bastimenti kollha għal CoAs għaliex l-operat tal-bastimenti kollha fil-pool f'tip wieħed ta' kuntratt jista' jirriżulta li jintilfu opportunitajiet oħrajn biex jiġi massimizzat id-dħul, u b'hekk jiġu invalidati l-għanijiet li għalihom normalment ikunu stabbiliti l-pools.

66. Il-pools li l-attività tagħhom ma tinfluwenzax il-parametri rilevanti tal-kompetizzjoni għaliex għandhom importanza minuri u/jew ma jaffettwawx b'mod apprezzabbli l-kummerċ bejn l-Istati Membri (65), ma jaqgħux taħt l-Artikolu 81(1) tat-Trattat. Biex jgħodd il-kriterju ta' qabel, il-pool in kwistjoni ma jistax ikun fiha dispożizzjonijiet dwar l-iffissar konġunt tal-prezzijiet u l-marketing konġunt. Dwar l-aħħar kriterju, wieħed irid jikkunsidra n-natura ta' servizzi ta' trasport offert mill-pools li x'aktarx jaffettwaw il-kummerċ bejn l-Istati Membri (66)

3.3.2. Pools li ġeneralment jaqgħu taħt l-Artikolu 81(1) tat-Trattat

67. Jekk ftehim ta' pool bejn il-kompetituri għandu bħala għan ir-restrizzjoni tal-kompetizzjoni permezz ta' l-iffissar tal-prezzijiet, il-limitazzjoni tal-produzzjoni jew it-tqassim tas-swieq jew tal-klijenti, dan jaqa' taħt l-Artikolu 81(1) tat-Trattat. Il-ftehimiet bejn il-kompetituri li jinvolvu l-iffissar tal-prezzijiet (67) dejjem jaqgħu taħt l-Artikolu 81(1) tat-Trattat irrespettivament tas-setgħa fis-suq tal-partijiet (68).

3.3.3. Pools li jistgħu jaqgħu taħt l-Artikolu 81(1) tat-Trattat

68. Jekk il-pool m'għandux bħala l-għan tiegħu r-restrizzjoni tal-kompetizzjoni, hija meħtieġa analiżi ta' l-effetti tiegħu fis-suq konċernat. Ftehim jaqa' taħt l-Artikolu 81 (1) tat-Trattat meta x'aktarx ikollu impatt negattiv apprezzabbli fuq il-parametri tal-kompetizzjoni fis-suq bħall-prezzijiet, l-ispejjeż, id-differenzjazzjoni tas-servizz, il-kwalità tas-servizz u l-innovazzjoni. Il-ftehimiet jistgħu jkollhom dan l-effett billi jnaqqsu b'mod apprezzabli l-kompetittività bejn il-partijiet tal-ftehim jew bejniethom u terzi (69).

69. L-abbiltà tal-pool li jikkaġuna effetti negattivi apprezzabbli fis-suq tiddependi fuq il-kuntest ekonomiku, filwaqt li titqies in-natura tal-ftehim u s-setgħa kkombinata tal-partijiet fis-suq flimkien ma' fatturi strutturali oħrajn fis-suq rilevanti. Għandu wkoll jitqies jekk il-ftehim tal-pool jaffettwax l-imġieba tal-partijiet fis-swieq qrib li jkunu relatati mill-qrib mas-suq direttament affettwat mill-kooperazzjoni (70). Dan jista' per eżempju jkun il-każ fejn is-suq rilevanti tal-pool huwa dak għat-trasport tal-karozzi f'bastimenti speċjali għat-trasport tal-karozzi (suq A) u l-membri tal-pool ukoll joperaw il-bastimenti fis-suq ro-ro (suq B).

70. Skond in-natura tal-ftehim, għandu jitqies jekk il-ftehim tal-pool fihx klawżoli li jipprojbixxu lill-membri milli jkunu attivi fl-istess suq barra mill-pool u sa fejn hemm skambju ta' informazzjoni kummerċjalment sensittiva li tista' pereżempju tinfluwenza b'mod mhux xieraq l-imġieba kompetittiva ta' membri tal-pool li joperaw fl-istess suq barra mill-pool relatati mal-politika kummerċjali tal-pool. Kull rabta bejn il-pools, sew fejn jidħol il-managment jew il-membri, kif ukoll it-tqassim ta' spejjeż u dħul, irid jiġi kkunsidrat ukoll.

71. Fejn jidħlu l-istrutturi fattorjali fis-suq relevanti, jekk il-pool ikolllu sehem żgħir fis-suq, ma jkunx probabbli li jkun hemm effetti restrittivi. Meta jkun qed jiġi evalwat l-impatt ta' pool partikolari fuq is-suq rilevanti, għandhom jittieħdu f'kunsiderazzjoni bħala fatturi addizzjonali l-konċentrazzjoni tas-suq, il-pożizzjoni u l-għadd ta' kompetituri, l-istabbiltà ta' l-ishma tas-suq fuq perjodu ta' żmien, sħubija multipla fil-pools, ostakoli għad-dħul fis-suq u l-probabbiltà tad-dħul, it-trasparenza fis-suq, il-kontrapiż tas-saħħa tax-xiri ta' utenti tat-trasport u n-natura tas-servizzi (pereżempju, servizzi omoġenji kontra servizzi differenzjati).

3.3.4. L-applikazzjoni ta' l-Artikolu 81 (3) tat-Trattat

72. Fejn il-pools jaqgħu taħt l-Artikolu 81(1) tat-Trattat huwa meħtieġ li jiġi stmat jekk jilħqux l-erba' kondizzjonijiet kumulattivi ta' l-Artikolu 81(3). L-intrapriżi involuti għandhom juru li: (a) Il-pool itejjeb is-servizzi tat-trasport jew jippromwovi l-progress tekniku jew ekonomiku. Għandu jinterwa li l-pool jikkawża żjidiet fl-effiċjenza. L-effiċjenzi ġġenerati ma jistgħux ikunu l-iffrankar ta' spejjeż li huma parti inerenti tal-kompetizzjoni iżda għandhom jirriżultaw mill-integrazzjoni ta' l-attivitajiet ekonomiċi. Il-livell tal-kontribuzzjoni tal-partijiet f'termini ta' investiment u ta' teknoloġija għandhom jiġu meqjusa. (b) L-effiċjenzi ekonomiċi msemmija f'(a) għandhom jibbenefikaw minnhom mhux biss il-membri tal-pool iżda wkoll il-konsumaturi fis-sens li għandhom għall-inqas jikkumpensaw lill-konsumatur għat-telf li jirriżulta mir-restrizzjoni tal-kompetizzjoni. Akbar ma tkun ir-restrizzjoni tal-kompetizzjoni, akbar għandhom ikunu l-effiċjenzi u l-mogħdija tal-benefiċċji lill-utenti tat-trasport. Per eżempju, il-bażi ta' spejjeż l-aktar baxx jista' jinbidel f'rati aktar baxxi u/jew termini aktar flessibbli. Il-pools jistgħu jkunu reazzjoni għad-domanda tal-klijent għal servizz speċifiku. (ċ) M'hemm ebda mod inqas ristrettiv biex jinkisbu benefiċċji simili. (d) Il-pool m'għandux ikollu l-possibiltà li jelimina l-kompetizjoni fir-rigward ta' parti sostanzjali tas-servizzii in kwistjoni.

(1) ĠU L 269, 28.9.2004, p. 1.

(2) It-terminu “ftehim” jintuża għal ftehimiet, deċiżjonijiet minn assoċjazzjonijiet ta' intrapriżi u prattika miftiehma.

(3) ĠU L 1, 4.1.2003, p. 1.

(4) ĠU L 123, 27.4.2004, p. 18.

(5) ĠU L 378, 31.12.1986, p. 4.

(6) ĠU C 3, 6.1.2001, p. 2.

(7) ĠU C 101, 27.4.2004, p. 97.

(8) ĠU L 100, 20.4.2000, p. 24, kif emendat bir-Regolament tal-Kummissjoni (KE) Nru 463/2004, ĠU L 77, 13.3.2004, p. 23 u bir-Regolament (KE) 611/2005, ĠU L 101, 21.4.2005, p. 10.

(9) Premessa tar-Regolament (KE) 611/2005.

(10) Il-Kummissjoni identifikat serje ta' karatteristiċi li huma speċifiċi għat-trasport speċjalizzat li jagħmluh distint mis-servizzi tal-linja u mis-servizzi tal-bastimenti tramp. Huma jinvolvu l-provvista ta' servizzi regolari għal tip partikolari ta' merkanzija. Is-servizz normalment huwa provdut fuq il-bażi ta' kuntratti ta' kiri ta' bastiment (CoAs) bl-użu ta' bastimenti speċjalizzati adattati teknikament u/jew mibnija biex iġorru merkanzija speċifika. Deċiżjoni tal-Kummissjoni Nru 94/980/KE fil-Każ IV/34.446 — Transatlantic Agreement, ĠU L 376, 31.12.1994, p. 1 (minn hawn 'il quddiem id-Deċiżjoni TAA), paragrafi 47 sa -49.

(11) L-Artikolu 1 tar-Regolament tal-Kunsill (KEE) Nru 3577/92 tas-7 ta' Diċembru li japplika l-prinċipju ta' libertà li jiġu pprovduti servizzi għat-trasport marittimu fi ħdan l-Istati Membri (kabotaġġ marittimu), ĠU L 364, 12.12.1992, p. 7.

(12) Kawża 42/84, Remia BV et vs Il-Kummissjoni, [1985], ECR 2545, para. 22. Barra minn dan, l-effett fuq il-kummerċ bejn l-Istati għandu jkun apprezzabbli, kawża 319/82 Ciments et Bétons de l'Est vs Kerpen & Kerpen ECR 4173 para. 9.

(13) ĠU C 101, 27.4.2004, p. 81.

(14) Il-fatt li s-servizz ikun lejn/minn port mhux fl-UE fih innifsu ma jeskludix li l-kummerċ bejn l-Istati Membri jkun affettwat . Trid issir analiżi bir-reqqa ta' l-effetti fuq il-klijenti u operaturi oħra fi ħdan il-Komunità li jistrieħu fuq is-servizzi, sabiex jiġi stabbilit jekk dawn jaqgħux taħt il-ġuriżdizzjoni tal-Komunità. Ara l-Linji ta' Gwida dwar il-kunċett ta' l-effett fuq il-kummerċ li jinsab fl-Artikoli 81 u 82 tat-Trattat.

(15) Id-Deċiżjoni tal-Kummissjoni 93/82/KEE (Każijiet IV/32.448, IV/32.450, IV/32.448 u IV/32.450 CEWAL), ĠU L 34, 10.2.1993, p.1, paragrafu 90, ikkonfermata mill-Qorti tal-Prim'Istanza fil-kawżi magħquda T-24/93, T-25/93 u T-2828/93, Compagnie Maritime Belge et vs Il-Kummissjoni tal-Komunitajiet Ewropej [1996] ECR, II-1201, para. 205. Id-Deċiżjoni TAA, iċċitata hawn fuq fin-nota 10, para. 288-296, ikkonfirmata bis-sentenza tal-Qorti ta' l-Ewwel Istanza tat-28 ta' Frar 2002 fil-Każ T-395/94, Atlantic Container Line et v Il-Kummissjoni (minn issa 'l quddiem is-Sentenza TAA), para. 72-74. Deċiżjoni tal-Kummissjoni Nru 1999/243/KE, (Każ IB/35.134 — Trans-Atlantic Conferenza Agreement) (minn issa 'l quddiem id-Deċiżjoni TACA), ĠU L 95, 9.4.1999, p.1 para. 386-396, Deċiżjoni tal-Kummissjoni Nru 2003/68/KE (Każ COMP/37.396/D2 — TACA Riveduta) (minn issa 'l quddiem id-Deċiżjoni TACA Riveduta), ĠU L 26, 31.1.2003, p.53, para.73

(16) Għal gwida dwar l-applikazzjoni ta' l-effett fuq il-kummerċ, ara l-Linji ta' Gwida tal-Kummissjoni, iċċitati hawn fuq fin-nota 13.

(17) ĠU C 372, 9.12.1997, p. 5.

(18) Id-ditti huma soġġetti għal tliet għejjun jew ostakolu għall-kompetizzjoni: it-tibdil fid-domanda, it-tibdil fil-provvista u kompetizzjoni potenzali. Min-naħa ekonomika, sabiex ikun identifikat is-suq rilevanti, il-forza dixxiplinarja l-aktar immedjata u effettiva fuq il-fornituri ta' servizzi partikolari hija s-sostituzzjoni tad-domanda. L-ostakoli għall-kompetizzjoni ġejjin mis-sostitwibbiltà tan-naħa tal-provvista huma b'mod ġenerali anqas immedjati u f'kull każ jinħtieġu analiżi ta' fatturi oħra. Il-kompetizzjoni potenzjali ma titqiesx meta jiġu ddefiniti s-swieq minħabba li l-kondizzjonijiet taħt liema l-kompetizzjoni potenzjali attwalment tirrappreżenta limitazzjoni kompetittiva jiddependu fuq l-analiżi ta' fatturi u ċirkostanzi speċifiċi relatati mal-kundizzjonijiet tad-dħul.

(19) L-Avviż dwar id-definizzjoni tas-suq, iċċitat aktar 'il fuq fin-nota 17, paragrafu 10.

(20) L-Avviż dwar id-definizzjoni tas-suq, iċċitat hawn fuq fin-nota 17, il-paragrafi 13 u 20.

(21) Deċiżjoni tal-Kummissjoni Nru 1999/485/KE (Il-kawża IV/34.250 — Europe Asia Trade Agreement) ĠU L 193, 26.7.1999, p. 23; Id-Deċiżjoni TAA, iċċitata hawn fuq fin-nota 10, para. 273 u d-Deċiżjoni TACA, iċċitata hawn fuq fin-nota 15, para. 60-84 Id-definizzjoni tas-suq fid-Deċiżjoni TACA ġiet ikkonfermata mill-Qorti ta' l-Ewwel Istanza fis-sentenza tagħha fil-każijiet konġunti T-191/98, T-212/98 sa 214/98, Atlantic Container Line AB u oħrajn vs. Il-Kummissjoni, [2003] ECR II-3275, (minn hawn 'il quddiem, is-sentenza TACA), il-paragrafi 781 to -883.

(22) Il-paragrafu 62 tad-Deċiżjoni TACA ċċitata hawn fuq fin-nota 15 u l-paragrafi 783 sa -789 tas-Sentenza TACA, it-tnejn iċċitati fuq fin-nota 21.

(23) Il-mistoqsija baqgħet miftuħa fid-Deċiżjoni tal-Kummissjoni tad-29 ta' Marzu 2004 (Il-każ COMP/ M.3379 — P&O /Royal Nedloyd / P&O Nedloyd), ĠU C 49, 28.2.2006, p. 4; fid-Deċiżjoni tal-Kummissjoni tad-29 ta' Lulju 2005 (Il-każ COMP/M.3829 — MAERSK / PONL), ĠU C 207, 24.8.2005, p. 8 u fid-Deċiżjoni tal-Kummissjoni tad-19 ta' Awissu 2005 (Il-każ COMP/M.3798 — NYK / Lauritzen Cool / Laucool JV), ĠU C 224, 13.9.2005, p. 4.

(24) Id-Deċiżjoni TACA, iċċitata aktar 'il fuq fin-nota 15, il-paragrafu 71.

(25) Is-Sentenza TAA, iċċitata hawn fuq fin-nota 15, para. 273 u s-Sentenza TACA, iċċitata hawn fuq fin-nota 21, para. 809.

(26) Is-Sentenza TAA, iċċitata hawn fuq fin-nota 15, para. 281, id-Deċiżjoni tal-Kummissjoni f'MAERSK/PONL, iċċitata hawn fuq fin-nota 23, para. 13.

(27) Id-Deċiżjoni TACA, iċċitata aktar 'il fuq fin-nota 15, il-paragrafu 62-75. Is-sentenza TACA, iċċitata aktar 'il fuq fin-nota 21, paragrafu 795 u d-Deċiżjoni tal-Kummissjoni MAERSK / PONL, iċċitata aktar 'il fuq fin-nota 23, paragrafi 13 u 112 sa -117.

(28) Id-Deċiżjoni riveduta TACA, iċċitata aktar 'il fuq fin-nota 18, il-paragrafu 36.

(29) Id-Deċiżjoni TACA, iċċitata aktar 'il fuq fin-nota 15, paragrafi 76 sa -83 u d-Deċiżjoni TACA Riveduta, iċċitata aktar 'il fuq fin-nota 15, paragrafu 39.

(30) Għal voyage charter, pereżempju, l-elementi essenzjali ta' rekwiżit ta' trasport huma t-tagħbija li għandha tinġarr, il-volum tat-tagħbija, il-portijiet fejn se ssir it-tagħbija u fejn se jsir il-ħatt, il-ġranet tal-vjaġġ u d-dettalji tekniċi dwar il-bastiment meħtieġ.

(31) Per eżempju, il-merkanzija likwida sfuża ma tistax tiġi ttrasportata fil-bastimenti tal-merkanzija sfuża niexfa jew il-merkanzija reefer ma tistax tiġi ttrasportata fuq trasportaturi tal-karozzi. Bosta tankers taż-żejt jistgħu jġorru prodotti tal-petrolju maħmuġin jew nodfa. Iżda, tanker ma jistax iġorr prodotti nodfa immedjatament wara li jkun ittrasporta prodotti maħmuġin.

(32) Il-qlib ta' vettura tal-merkanzija sfuża niexfa mit-trasport tal-faħam għat-trasport tal-qamħ jista' jeħtieġ biss proċess ta' tindif ta' jum wieħed li jista' jsir matul vjaġġ vojt.

(33) Jidher li hija l-fehma ta' l-industrija li d-daqsijiet tal-bastimenti jikkostitwixxu swieq separati. L-istampa tal-kummerċ u l-Baltic Exchange jippubblikaw indiċijiet tal-prezzijiet għal kull daqs standard tal-bastimenti. Ir-rapporti tal-konsulenti jaqsmu s-swieq fuq il-bażi tas-daqsijiet tal-bastimenti.

(34) Id-Deċiżjoni TACA, iċċitata aktar 'il fuq fin-nota 15, il-paragrafu 85. Id-Deċiżjoni TACA riveduta, iċċitata aktar 'il fuq fin-nota 15, paragrafi 85 sa 86 u d-Deċiżjoni TACA Riveduta, iċċitata aktar 'il fuq fin-nota 21, paragrafi 924, 925 u 927.

(35) Skond l-ispeċifiċitajiet tas-suq tat-tbaħħit tramp rilevanti, jista' jiġri li jkun hemm perjodu iqsar.

(36) Il-kapaċità tal-bastimenti tipprovdi tagħrif dwar l-abbiltà tal-partijiet li jikkompetu għall-vjaġġi. Id-data tal-volum u tas-sehem tal-valur tista' tillustra l-pożizzjoni ġenerali tal-partijiet fis-suq. Id-data relatata man-negozjati tal-kuntratti tista' tindika l-possibbiltajiet tal-partijiet li jeżerċitaw is-setgħa fis-suq fin-negozjati tal-kuntratti.

(37) Id-Deċiżjoni tal-Kummissjoni Nru 2000/627/KE (Il-każ IV/34.018 — Far East Trade Tariff Charges and Surcharges Agreement (FETTSCA)), ĠU L 268, 20.10.2000, p. 1, paragrafu 153. Sentenza tal-Qorti ta' l-Ewwel Istanza tal-21 ta' Ottubru 1997, Il-Każ T-229/94, Deutsche Bahn AG vs. Il-Kummissjoni tal-Komunitajiet Ewropej, ECR 1997, II-01689, paragrafu 37.

(38) ĠU L 100, 20.4.2000, p. 24. Ir-Regolament (KE) Nru 823/2000 japplika għas-servizzi internazzjonali tat-trasport tal-linja minn jew lejn port wieħed jew ħafna tal-Komunità esklussivament għall-ġarr ta' merkanzija l-aktar bil-kontejner — ara l-Artikoli 1, 2 u l-Artikolu 3(2)(g) tiegħu.

(39) Sentenza tal-Qorti tal-Ġustizzja fil-Każ C-7/95 P, John Deere v Il-Kummissjoni, [1998] ECR I-3111, paragrafu 90 u s-Sentenza tal-Qorti tal-Ġustizzja, Il-Każ C-194/99 P, Thyssen Stahl v Il-Kummissjoni [2003], ECR I-10821, paragrafu 81.

(40) Sentenza f'John Deere v Il-Kummissjoni, Case C-7/95P, iċċitata aktar 'il fuq fin-nota 39, paragrafu 88.

(41) Sentenza fil-Każijiet Konġunti 40 sa 48, 50, 54 sa 56, 111, 113 u 114/73 Suiker Unie v Commission [1975] ECR 1663, parag. 173-174

(42) Sentenza tal-Qorti tal-Ġustizzja tat-23 ta' Novembru 2006, Il-Każ C-238/05, Asnef-Equifax v Asociación de Usuarios de Servicios Bancarios (Ausbanc), ĠU C 331, 30.12.2006, p. 10, paragrafu 52 u s-Sentenza tal-Qorti tal-Ġustizzja, Il-Każ C-49/92 P, Il-Kummissjoni v Anic Partecipazioni, [1999] ECR I-4125, paragrafi 116 u 117.

(43) Sentenza tal-Qorti ta' l-Ewwel Istanza fil-Każ T-35/92 John Deere Ltd v Il-Kummissjoni, [1994] ECR II-957, paragrafu 51, ikkonfermata fl-appell mis-Sentenza f'John Deere Ltd v Il-Kummissjoni, Il-Każ C-7/95 P, iċċitata aktar 'il fuq fin-nota 39, paragrafu 89. Aktar riċenti, is-Sentenza f'Asnef-Equifax v Ausbanc, iċċitata aktar 'il fuq fin-nota 42.

(44) Sentenza tal-Qorti ta' l-Ewwel Istanza fil-Każ T-141/94 Thyssen Stahl AG v Il-Kummissjoni [1999] ECR II-347, paragrafi 402 u 403.

(45) Sentenza tal-Qorti tal-Ġustizja fil-Każijiet C-89/85, C-104/85, C-114/85, C-116/85, C-117/85 u C-125/85 għal C-129/85 A. Ahlström Osakeyhtiö and others v Il-Kummissjoni [1993] ECR I-01307, para 59-65.

(46) Sentenza f'John Deere Ltd v Il-Kummissjoni, Il-Każ C-7/95 P, iċċitata aktar 'il fuq fin-nota 39, paragrafi 75 sa -77.

(47) Linji ta' Gwida dwar l-Applikazzjoni ta' l-Artikolu 81(3), iċċitati aktar 'il fuq fin-nota 7, paragrafu 16.

(48) Linji ta' Gwida dwar l-applikazzjoni ta' l-Artikolu 81(3), iċċitati aktar 'il fuq fin-nota 7.

(49) Linji ta' Gwida dwar l-Applikazzjoni ta' l-Artikolu 81(3), iċċitati aktar 'il fuq fin-nota 7, paragrafu 25.

(50) Hemm bosta modi biex jiġi stmat il-livell ta' konċentrazzjoni ta' suq. Wieħed minn dawn huwa l-Indiċi Herfindahl-Hirschmann (HHI — Herfindahl-Hirschmann Index).

(51) Filwaqt li t-trasparenza bejn in-negozjanti x'aktarx tintensifika l-kompetizzjoni f'suq tassew kompetittiv, l-iskambju ta' tagħrif dettaljat dwar is-suq f'suq ikkonċentrat ħafna u oligopolistiku jista' jippermetti lin-negozjanti jsiru jafu l-pożizzjonijiet fis-suq u l-istrateġiji tal-kompetituri tagħhom u b'hekk ixekklu b'mod apprezzabbli l-kompetizzjoni li teżisti bejniethom. Ara s-sentenza f'John Deere Ltd v Il-Kummissjoni, Il-Każ C-7/95 P, iċċitata aktar 'il fuq fin-nota 39, paragrafu 88.

(52) Fit-trasport bil-bastimenti tal-linja hemm konnessjonijiet operattivi u/jew strutturali bejn il-kompetitur, per eżempju l-isħubija ta' ftehim tal-konsorzju li jippermettu lill-kumpaniji tal-bastimenti tal-linja jaqsmu l-informazzjoni għall-għanijiet li jipprovdu servizz konġunt. Il-kollegamenti strutturali eżistenti jkollhom jitqiesu meta jiġi evalwat l-impatt li għandu skambju ta' informazzjoni addizzjonali fis-suq.

(53) Is-sentenza TACA, iċċitata aktar 'il fuq fin-nota 21, paragrafu 1154.

(54) Id-Deċiżjoni tal-Kummissjoni 78/252/KEE tat-23 ta' Diċembru 1977 dwar proċedura skond l-Artikolu 85 tat-Trattat (Il-Każ IV/29.176 — Vegetable Parchment), ĠU L 70, 13.3.1978, p. 54.

(55) Id-Deċiżjoni tal-Kummissjoni Nru 92/157 (Il-Każ IV/31.370 — UK Agricultural Tractor Registration Exchange), ĠU L 68, 13.3.1992, p. 19, paragrafu 50.

(56) Id-Deċiżjoni tal-Kummissjoni 98/4/KESE (Il-Każ IV/36.069 — Wirtschaftsvereiningung Stahl), ĠU L 1, 3.1.1998, p. 10, paragrafu 17.

(57) Linji ta' Gwida dwar l-applikazzjoni ta' l-Artikolu 81(3) tat-Trattat, iċċitati aktar 'il fuq fin-nota 7.

(58) Il-bastimenti li jipparteċipaw fil-abra spiss huma ta' tip pjuttost simili. Dan jirriżulta f'li l-pul tkun tista' tiġbed CoA kbar, tiġbor bosta CoAs u tnaqqas l-għadd ta' vjaġġi vojta b'ippjanar bir-reqqa tal-flotta.

(59) Per eżempju, il-bastimenti tal-pool jinbiegħu bħala unità kummerċjali waħda li toffri soluzzjonijiet tat-trasport irrispettivament minn liem bastiment iwettaq il-vjaġġ attwali.

(60) Per eżempju, id-dħul tal-pul jinġabar mill-amministrazzjoni ċentrali u d-dħul huwa mqassam lill-parteċipanti fuq bażi ta' sistema kumplessa ta' piżijiet.

(61) Rispettivament fit-Taqsima 5 u t-taqsima 3 tal-Linji ta' Gwida, iċċitati aktar 'il fuq fin-nota 5.

(62) Ir-Regolament tal-Kunsill (KE) Nru 139/2004 tal-20 ta' Jannar 2004, dwar il-kontroll ta' konċentrazzjonijiet bejn impriżi (ir-Regolament tal-KE dwar l-Għaqdiet) ĠU L 24, 29.1.2004, p. 1

(63) Għad tiġi ppubblikata

(64) Artikolu 2 tar-Regolament (KE) Nru 139/2004).

(65) In-Notifika dwar ftehimiet ta' importanza anqas li ma jirrestrinġux il-kompetizzjoni b'mod apprezzabbli skond l-Artikolu 81(1) tat-Trattat ĠU C 368, 22.12.2001, p. 12 u Linji gwida dwar l-effett tal-kunċett tal-kummerċ, iċċitati qabel fin-nota 13.

(66) Ara n-nota 13 aktar 'il fuq.

(67) Attivitajiet ta' iffissar tal-prezzijiet ta' aġenti tal-valuri indipendenti meta jsewwu vapur ma jaqgħux taħt din il-kategorija.

(68) Linji ta' Gwida dwar Ftehimiet ta' Kooperazzjoni Orizzontali, iċċitati aktar 'il fuq fin-nota 6, paragrafi 144 u 148.

(69) Linji ta' Gwida dwar l-Applikazzjoni ta' l-Artikolu 81(3), iċċitati aktar 'il fuq fin-nota 7, paragrafu 16.

(70) Linji ta' Gwida Orizzontali, iċċitati aktar 'il fuq fin-nota 6, paragrafu 142.